Klaus Iohannis explică motivele pentru care respinge propunerea lui Ponta, într-un comunicat al Administraţiei Prezidenţiale, în care precizează că persoana nominalizată nu are expertiza şi experienţa necesară pentru a gestiona Ministerul Trnsporturilor:



''Președintele României, domnul Klaus Iohannis, a semnat miercuri, 15 iulie a.c., Decretul prin care se ia act de demisia domnului Ioan Rus, ministru al Transporturilor, și se constată încetarea funcției de membru al Guvernului.



De asemenea, Președintele României a transmis premierului, printr-o scrisoare, decizia de a respinge propunerea de numire a domnului Mihai-Viorel Fifor în funcția de ministru al Transporturilor, întrucât persoana nominalizată nu are expertiza și experiența managerială necesare gestionării domeniului complex al transporturilor. Președintele României a solicitat prim-ministrului desemnarea unei alte persoane care să întrunească condițiile necesare pentru a fi numită în funcția de membru al Guvernului', se arată în comunicat.

Aflat la sediul PSD, Victor Ponta a precizat, referitor la respingerea lui Fifor, de către Iohannis:

''Și Traian Băsescu respingea, ca să-și facă ambiția. Ieri spunea că lucrăm instituțional, azi îl respinge pe Fifor. CCR a spus că are voie să respingă o dată. Orice altă propunere o voi face, trebuie să o accepte. La CExN, probabil, se va stabili cine va fi. Nu am aflat de la președinte (despre respingerea lui Fifor — n.r.), am aflat de la dvs. (jurnaliștii — n.r.). (...) Mă gândesc că Iohannis e specialist în transporturi'', a declarat Ponta, miercuri, la sediul PSD.

Premierul Victor Ponta l-a nominalizat pe senatorul PSD Mihai Fifor pentru șefia Ministerului Transporturilor, unul dintre cele mai "tranzitate" cabinete în ultimii trei ani.

Nu mai puțin de cinci miniștri s-au perindat pe aici din mai 2012 încoace, iar rezultatele în kilometri de autostradă sunt deplorabile.

Mihai Fifor, cea mai recentă propunere pentru șefia Transporturilor, s-a remarcat până acum ca șef al celebrei Comisii parlamentare "Nana", care cerceta corectitudinea tranzacțiilor imobiliare ale președintelui Traian Băsescu.

Ministerul Transporturilor s-a dovedit o misiune foarte dură pentru toți demnitarii care au vrut să facă autostrăzi în România.

Niciunul dintre cei cinci miniștri nu a rezistat mai mult de un an de zile: de la recordul negativ al lui Dan Șova de nici trei luni, la "performanța" lui Ioan Rus de 11 luni. Au mai fost: Ovidiu Silaghi (7 luni), Relu Fenechiu (8 luni) și Ramona Mănescu (7 luni).

Până la momentul la care Mihai Fifor va prelua, eventual, șefia Transporturilor, dacă președintele Iohannis va fi de acord cu această nominalizare, guvernarea Ponta a reușit o adevărată contraperformanță în materie de transporturi rutiere cel puțin:

- În trei ani de guvernare - cabinetele Ponta nu au inaugurat nici un kilometru inceput de la zero. Recordul negativ din 2014, când au fost inaugurați doar 50 de km de autostrăzi, are toate sansele sa fie doborat in 2015: când vor fi finalizați 25 km.

- Cel mai recent eșec este anularea concesiunii pentru Comarnic-Brașov. În lucru se află, totuși, 228 de km de autostradă, din care 122 au fost demarate in timpul guvernelor Ponta. Alti 81 km se afla in stadiul licitatiilor, iar alte proiecte importante au ramas doar pe hartie.